Mikael Neville Anderson bjargaði íslenska karlalandsliðinu í fótbolta fyrir horn í gærkvöld. Mikael skoraði þá sigurmarkið í 1-0 sigri Íslands á Færeyjum.
Sigurmark Mikaels kom 20 mínútum fyrir leikslok. Um var að ræða vináttuleik, en jafnframt vígsluleik á Tórsvelli í Þórshöfn í Færeyjum. Færeyingar hafa nú byggt stúku allan hringinn í kringum þjóðarleikvanginn og átti að vígja stúkuna. Þar sem áhorfendur voru hins vegar ekki leyfðir á leiknum vegna COVID-19 var sá þáttur minni en til stóð. Ísland spilar næst vináttuleik við Pólverja ytra á þriðjudagskvöld í beinni útsendingu RÚV. Svo verða ekki leikir hjá karlalandsliðinu fyrr en í september þegar undankeppni HM heldur áfram.
Bjarki Már Elísson varð í gær þýskur bikarmeistari í handbolta með liði sínu Lemgo. Lemgo hafði betur í úrslitaleik á móti Melsungen, 28-24. Arnar Freyr Arnarsson leikur með Melsungen og liðið er þjálfað af Guðmundi Guðmundssyni. Þetta var fyrsti stóri titill Lemgo í ellefu ár, eða síðan liðið vann EHF bikarinn árið 2010.
Í handboltanum hér heima tryggðu Stjarnan og Valur sér sæti í undanúrslitum Íslandsmóts karla. Stjarnan vann seinni leik sinn í 8-liða úrslitum á móti Selfossi, 30-28. Selfoss vann fyrri leikinn líka með tveggja marka mun 26-24. En þar sem Stjarnan skoraði fleiri mörk á útivelli voru það Garðbæingar sem komust áfram. Stjarnan mætir Haukum í undanúrslitum. Valur sló svo KA út eftir sex marka sigur í gærkvöld, 33-27. Valur vann einvígi liðanna samanlagt með 10 marka mun og mætir ÍBV í undanúrslitunum. Leikið verður heima og að heiman í undanúrslitunum, tvo leiki og það lið sem skorar fleiri mörk samanlagt kemst í úrslit. Undanúrslitin hefjast á þriðjudag.
Keflavík er svo aðeins einum sigri frá því að komast í úrslit Íslandsmóts karla í körfubolta eftir sigur á KR í öðrum leik liðanna í undanúrslitum í gærkvöld. Keflavík vann í vesturbæ Reykjavíkur, 91-82. Keflavík er nú 2-0 yfir í einvíginu en vinna þarf þrjá leikti til að komast í úrslit. Næst mætast liðin á mánudagskvöld.
Mikael Neville Anderson bjargaði íslenska karlalandsliðinu í fótbolta fyrir horn í gærkvöld. Mikael skoraði þá sigurmarkið í 1-0 sigri Íslands á Færeyjum.